|  |  |
| --- | --- |
| **ΕΝΩΣΗ ΣΥΛΛΟΓΩΝ ΓΟΝΕΩΝ & ΚΗΔΕΜΟΝΩΝ****ΤΩΝ ΜΑΘΗΤΩΝ ΤΩΝ ΣΧΟΛΕΙΩΝ****ΤΟΥ ΔΗΜΟΥ ΠΑΠΑΓΟΥ – ΧΟΛΑΡΓΟΥ** |  |

**ΑΝΑΚΟΙΝΩΣΗ-ΕΥΧΕΣ ΓΙΑ ΤΗ ΝΕΑ ΣΧΟΛΙΚΗ ΧΡΟΝΙΑ**

Αγαπητοί γονείς/κηδεμόνες,

Με αισιοδοξία ξεκινάμε τη νέα σχολική χρονιά και ευχόμαστε να είναι καλή και δημιουργική με υγεία για όλους τους μαθητές, τους γονείς και τους εκπαιδευτικούς, ενώ οι ειδικοί αναφέρουν ότι διανύουμε ήδη το τέταρτο κύμα πανδημίας του covid-19.

Θα περίμενε κανείς ότι 2,5 χρόνια τώρα η Πολιτεία θα έπαιρνε όλα εκείνα τα αναγκαία μέτρα που απαιτούνται για τη διασφάλιση της υγείας μαθητών, εκπαιδευτικών, αλλά και για την κάλυψη των μορφωτικών κενών και των ψυχοκοινωνικών προβλημάτων που έχουν δημιουργηθεί στους μαθητές όλο το προηγούμενο χρονικό διάστημα.

Αντί αυτού, σχετικά με τα πάγια αιτήματα σύσσωμης της σχολικής κοινότητας, η κατάσταση στα σχολεία μας σήμερα έχει ως εξής:

* ***Αραίωση των μαθητών ανά τμήμα:*** Τα σχολεία της πρωτοβάθμιας, αλλά και της δευτεροβάθμιας στο Δήμο μας θα λειτουργήσουν με πολύ μεγάλα τμήματα, δηλαδή με αριθμό μαθητών ανά τμήμα μεγαλύτερο από αυτόν που οι συνθήκες και η παιδαγωγική επιβάλουν (15 μαθητές ανά τμήμα). Κατά μέσο όρο. Παραδείγματος χάριν η β΄ γυμνασίου στο 2ο γυμνάσιο Χολαργού θα λειτουργήσει με 3 τμήματα 27 παιδιών και 1 τμήμα με 26 μαθητές. Άλλο παράδειγμα , τα νηπιαγωγεία, αφού με την εφαρμογή της δίχρονης προσχολικής αγωγής υπάρχουν προβλήματα: ήδη δύο συστεγάσεις νηπιαγωγείων με δημοτικά (3ο νηπιαγωγείο Χολαργού με 6ο Δημοτικό, 1ο Δημοτικό με 6ο Νηπιαγωγείο, αίθουσα νηπιαγωγείου εντός του 2ου-3ου Δημοτικών Χολαργού) και με αριθμό νηπίων 25 ανά τμήμα.
* ***Μόνιμο και επαρκές προσωπικό καθαριότητας σε κάθε σχολική μονάδα:*** Για το σχολικό έτος 2021-2022 προσλήφθηκαν 31 καθαριστές με σύμβαση ορισμένου χρόνου για τα 24 σχολεία του Δήμου μας, πρακτικά δηλαδή 1 και κάτι καθαριστές για κάθε σχολείο, πολύ μακριά από τις ανάγκες για καθαριότητα που τα ίδια τα υγειονομικά πρωτόκολλα θέτουν.
* ***Δωρεάν μαζικά επαναλαμβανόμενα διαγνωστικά τεστ με ευθύνη του ΕΟΔΥ:*** Επανάληψη της περσινής πρακτικής με τη μέθοδο αυτοδιαγνωστικών τεστ, που εφόσον βασίζεται η εφαρμογή τους στην ατομική ευθύνη και στη διακριτική ευχέρεια του καθενός, αλλά και τον ελλιπή έλεγχο, δεν μπορούν να εξασφαλίσουν αξιόπιστη καταγραφή κρουσμάτων και έλεγχο της διασποράς. Παράλληλα, η ελαστικοποίηση των υγειονομικών πρωτοκόλλων (π.χ. για να κλείσει πλέον ένα τμήμα θα πρέπει να νοσεί το 50% +1 μαθητές) θέτει σε μεγαλύτερο κίνδυνο την υγεία των μαθητών και των εκπαιδευτικών.

* ***Κάλυψη μορφωτικών κενών,*** με αναπροσαρμογή προγράμματος σπουδών , με επαρκές εκπαιδευτικό προσωπικό, με ενισχυτική διδασκαλία κι επιπλέον φροντίδα σε παιδιά με μαθησιακές δυσκολίες: Δύο χρόνια μετά που τα μορφωτικά κενά, αλλά και τα ψυχοκοινωνικά προβλήματα έχουν γιγαντωθεί, τα σχολεία της δευτεροβάθμιας ξεκινούν με εκπαιδευτικά κενά, ενώ παράλληλα οι μαθητές καλούνται να ανταποκριθούν στις εξετάσεις με τράπεζα θεμάτων και ελάχιστη βάση εισαγωγής. Τα σχολεία δε, της πρωτοβάθμιας ξεκινούν με σοβαρές ελλείψεις στην παράλληλη στήριξη και με καμία πρόβλεψη για ενισχυτική διδασκαλία.

Η πραγματικότητα λοιπόν, μας αναγκάζει να βγάλουμε τα συμπεράσματά μας, να εκφράσουμε την έντονη ανησυχία μας σχετικά με τους όρους για το άνοιγμα των σχολείων και μας υποχρεώνει να αυξήσουμε τη συμμετοχή μας στους συλλόγους, διότι μόνο μέσα από τη συλλογική δράση θα μπορέσουμε να αποτρέψουμε να χαθεί άλλη μια σχολική χρονιά.

Το Δ.Σ. της Ένωσης Γονέων Σεπτέμβριος 2021